Ir-rilokazzjoni tal-Monti tal-Belt għal Triq l-Ordinanza se sseħħ fil-ġimgħat li ġejjien kif imħabbar fl-ewwel baġit ta' dan il-Gvern. Din it-tranżizzjoni mistennija tkun ta' benefiċċju kemm għall-bejjiegħa kif ukoll għall-konsumaturi waqt li tagħti aktar ħajja lill-kapitali tagħna mingħajr ma tikkuntrasta mal-karatteristiċi storiċi tagħha. Proġett li jintegra ruħu sew maż-żona Il-gazzetta KullĦadd ħadet il-kummenti ta' kelliema għall-Ministeru għall-Ekonomija, Investiment u Intrapriżi Żgħar li spjegat li din hija l-ewwel fażi fir-riforma tal-Monti tal-Belt. Hija tenniet li, minħabba xi xogħljiet li ser isiru fuq bini fl-inħawi ta' Triq l-Ordinanza, ma tistax tingħata timeline preċiża minħabba l-fatt li dawn ser isiru minn entitajiet oħra. Il-kelliema però saħqet li l-Ministeru diġà qiegħed jaħdem fuq soluzzjonijiet sabiex kif kien imwiegħed, b'koperazzjoni ma' awtoritajiet oħra, il-Monti jiġi rrilokat fl-iqsar żmien possibbli. Tul il-perjodu ta' konsultazzjoni pubblika dwar ir-rilokazzjoni tal-monti kien hemm min sostna li dan se jkun qiegħed ikerrah id-daħla tal-Belt jekk jiġi trasferit fi Triq l-Ordinanza. Mistoqsija x'inhi l-pożizzjoni tal-Gvern rigward din l-oġġezzjoni l-kelliema għall-Ministeru għall-Ekonomija, Investiment u Intrapriżi Żgħar sostniet li, wara diskussjonijiet u konsultazzjoni vasta mal-istakeholders, kienet ittieħdet deċiżjoni sabiex il-monti jiġi rilokat f'parti ta' Triq l-Ordinanza li mhijiex fl-entrata tal-Belt. "Għaldaqstant, il-pubbliku jista' jserraħ moħħu li l-Gvern sema' u ddeċieda fl-interess pubbliku, filwaqt li laħaq kompromess ġust mal-bejjiegħa tal-Monti. Il-proġett li huwa ppjanat li jidħol fl-ewwel fażi tiegħu fil-ġimgħat li ġejjin ser ikun proġett li jintegra ruħu sew maż-żona fejn il-Monti ser ikun qed jarma. Nafu li din hija prijorità u għaldaqstant se nassiguraw li r-riżultat finali jkun wieħed li joħloq bilanċ estetiku fiż-żona in kwistjoni," spjegat il-kelliema. Rwol importanti fil-ħajja tal-Belt Mistoqsija jekk il-Ministeru għall-Ekonomija, Investiment u Intrapriżi Żgħar iħoss illi s-suq joffri xi ħaġa lill-Belt mil-lat ekonomiku, il-kelliema saħqet li f'kull belt Ewropea huwa normali li wieħed isib suq u li Malta mhix eċċezzjoni. "Apparti li kulturalment il-Monti tal-Belt, huwa suq li ilu hemm għal ħafna snin. Is-suq għad għandu rwol importanti fil-ħajja tal-Belt, kemm f'dak li għandu x'jaqsam ma' turisti li jżuru l-Belt kif ukoll dawk il-Maltin li għadhom sal-lum il-ġurnata jaraw is-suq bħala alternattiva minn fejn jistgħu jagħmlu l-akkwisti tagħhom." Barra minn hekk, hija spjegat li wieħed ma jridx jinsa l-interessi ta' dawk il-bejjiegħa tal-Monti li ilhom jagħmlu dan ix-xogħol minn ġenerazzjoni għall-oħra. Madankollu, il-Gvern u anke il-bejjiegħa nfushom fehmu li l-Monti tal-Belt kellu jilħaq livelli aktar professjonali u li estetikament jixraq mal-inħawi tal-belt kapitali ta' pajjiżna. Kumpens ġust Rigward l-għixien tal-bejjiegħa, fost il-pubbliku hemm min sostna li €80,000 għal kull sid li aċċetta li jċedi l-liċenzja kien wisq. Staqsejna lill-kelliema għall-Ministeru għall-Ekonomija, Investiment u Intrapriżi Żgħar kif il-Gvern wasal għal din is-somma u għalfejn kien importanti li ssir din l-offerta. F'dan ir-rigward hija spjegat li meta wieħed iqis li l-offerta ta' €80,000 ingħatat sabiex dawk li jagħżlu li joħduha kienu qegħdin iċedu is-sors tal-għixien tagħhom u tal-familja tagħhom, l-ammont huwa ġustifikat. Iċ-ċifra ġiet deċiża abbażi ta' skemi simili li kienu ngħataw fil-passat lill-ħaddiema f'setturi oħra, bħal per eżempju dawk li kienu jaħdmu mat-trasport pubbliku, kif ukoll abbażi ta' dak li l-Gvern ħass li kellha tkun somma ġusta u bilanċjata. Dan hekk kif wieħed, essenzjalment, kien qiegħed iċedi n-negozju li huwa l-għixien tiegħu. Għaldaqstant, din is-somma ppermettiet lis-sidien illi jingħataw żmien biżżejjed, jew kapital adekwat, sabiex ikun jista jidħol f'negozju jew xogħol ġdid. Il-kelliema qalet ukoll li kien importanti li tingħata tali offerta sabiex dawk li ma ridux ikomplu jinvestu fin-negozju tagħhom fil-Monti jkollhom opportunità li joħorġu mingħajr ma jkunu kostretti jilħqu l-livelli mistennija mill-Gvern. "Għalkemm l-oġġettiv tal-Gvern dejjem kien li jgħolli l-livell tas-suq tal-Monti ma setax iġegħel lil kull min kellu liċenzja jinvesti sabiex jilħaq tali livelli mingħajr ma jingħata alternattiva," temmet tgħidilna l-kelliema.